Maatskappy sal jou betaal om in luukse huise te blyEen van die huise wat deur HushHush verkoop word (Foto: HushHush.com) Wil jy graag in luukse huise wêreldwyd bly en boonop betaal word daarvoor? Hier is jou geleentheid. Die aanlyn bemarkingswebwerf HushHush.com, wat homself die “Amazon vir miljoenêrs” noem, stel persone aan om in luukse eiendomme te bly, onder andere ŉ château op die Franse Riviera, ŉ 25-slaapkamerhuis in Spanje, ŉ strandhuis in Florida se eksklusiewe Ocean Reef Club en yslike groot huis in San Francisco. Die huispryse wissel tussen £462 250 (R8,7 miljoen) en £81 046 350 (R1,5 miljard). Die maatskappy sal tussen vyf en 10 persone aanstel om in dié luukse eiendomme te bly. Suksesvolle kandidate sal boonop £2 000 (ongeveer R38 000) betaal word vir elke huis waarin jy bly. Op jou beurt moet jy, binne vyf dae ná jy in die huis gebly het, ŉ opstel van 800 woorde indien met ŉ resensie van die huis. Jy sal die eiendom se ligging, toeganklikheid, styl, gerief, en gepastheid vir die webwerf moet assesseer. Jou werk is dus om die huise te “toets” om seker te maak dit voldoen aan die standaarde van welgestelde kliënte voor dit op die mark geplaas word. Die werk sal op ŉ ad hoc-basis plaasvind en suksesvolle kandidate sal op kort kennisgewing moet reis, maar al jou reisonkoste sal gedek word. HushHush sê hulle is op soek na betroubare persone met ŉ oog vir detail en goeie skryfvernuf. As jy wil aansoek doen, kan jy bloot ŉ vorm aanlyn invul en verduidelik waarom jy een van die kandidate moet wees. *Maroela Media het geen verbintenis met die maatskappy nie en kan geen aanspreeklikheid aanvaar vir enige kommunikasie wat jy met hulle het nie. -Red